ROZHODNUTIE KOMISIE
z 23. apríla 2009,
ktorým sa mení a dopĺňa rozhodnutie 2003/467/ES, pokiaľ ide o vyhlásenie, že určité správne regióny Talianska sú úradne bez výskytu bovinnej tuberkulózy, bovinnej brucelózy a enzootickej bovinnej leukózy, že určité správne regióny Poľska sú úradne bez výskytu enzootickej bovinnej leukózy a Poľsko a Slovinsko sú úradne bez výskytu bovinnej tuberkulózy
[oznámené pod číslom K(2009) 2972]
(Text s významom pre EHP)
(2009/342/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na smernicu Rady 64/432/EHS z 26. júna 1964 o zdravotných problémoch zvierat ovplyvňujúcich obchod s hovädzím dobytkom a ošípanými vo vnútri Spoločenstva (1), a najmä na jej prílohu A kapitolu I ods. 4, prílohu A kapitolu II ods.7 a prílohu D kapitolu I časť E,
keďže:
(1)
Smernicou 64/432/EHS sa ustanovuje, že je možné členský štát alebo časť územia členského štátu úradne vyhlásiť za oblasti bez výskytu bovinnej tuberkulózy, bovinnej brucelózy a enzootickej bovinnej leukózy u stád hovädzieho dobytka, ak sú dodržané určité podmienky vymedzené v tejto smernici.
(2)
Zoznamy regiónov členských štátov, ktoré sú vyhlásené za oblasti bez výskytu bovinnej tuberkulózy, bovinnej brucelózy a enzootickej bovinnej leukózy, sú uvedené v rozhodnutí Komisie 2003/467/ES z 23. júna 2003 ustanovujúcom úradný status stád hovädzieho dobytka bez výskytu tuberkulózy, brucelózy a enzootickej bovinnej leukózy v niektorých členských štátoch a regiónoch členských štátov (2).
(3)
Taliansko predložilo Komisii dokumentáciu preukazujúcu súlad s príslušnými podmienkami ustanovenými v smernici 64/432/EHS, pokiaľ ide o provinciu Oristano v regióne Sardínia, aby bolo možné uvedenú provinciu považovať za región Talianska úradne bez výskytu bovinnej tuberkulózy.
(4)
Taliansko predložilo Komisii dokumentáciu preukazujúcu súlad s príslušnými podmienkami ustanovenými v smernici 64/432/EHS, pokiaľ ide o všetky provincie regiónu Marche a provinciu Cuneo, poslednú provinciu regiónu Piemont, ktorá nebola zaradená do kapitoly 2 prílohy II k rozhodnutiu 2003/467/ES, aby bolo možné celé územie týchto regiónov považovať za regióny Talianska úradne bez výskytu bovinnej tuberkulózy.
(5)
Taliansko rovnako predložilo Komisii dokumentáciu preukazujúcu súlad s príslušnými podmienkami ustanovenými v smernici 64/432/EHS, pokiaľ ide o všetky provincie regiónu Sardínia, aby bolo možné uvedený región považovať za región Talianska úradne bez výskytu enzootickej bovinnej leukózy.
(6)
Po vyhodnotení dokumentácie predloženej Talianskom by sa uvedená provincia a dotknuté regióny mali uznať za regióny Talianska úradne bez výskytu bovinnej tuberkulózy, bovinnej brucelózy a za regióny Talianska úradne bez výskytu enzootickej bovinnej leukózy.
(7)
Poľsko predložilo Komisii dokumentáciu preukazujúcu súlad s príslušnými podmienkami ustanovenými v smernici 64/432/EHS, pokiaľ ide o celé územie, aby bolo možné daný členský štát považovať za členský štát úradne bez výskytu bovinnej tuberkulózy.
(8)
Poľsko rovnako predložilo Komisii dokumentáciu preukazujúcu súlad s príslušnými podmienkami ustanovenými v smernici 64/432/EHS, pokiaľ ide o 11 správnych regiónov (powiaty) v rámci vyšších správnych celkov (vojvodstiev) Podleského a Pomoranského, aby bolo možné uvedené regióny považovať za regióny Poľska úradne bez výskytu enzootickej bovinnej leukózy.
(9)
Po vyhodnotení dokumentácie predloženej Poľskom by sa celé územie Poľska malo uznať za členský štát úradne bez výskytu bovinnej tuberkulózy a uvedené poľské regióny (powiaty) za regióny členského štátu úradne bez výskytu enzootickej bovinnej leukózy.
(10)
Slovinsko predložilo Komisii dokumentáciu preukazujúcu súlad s príslušnými podmienkami ustanovenými v smernici 64/432/EHS, pokiaľ ide o celé územie, aby bolo možné daný členský štát považovať za členský štát úradne bez výskytu bovinnej tuberkulózy.
(11)
Po vyhodnotení dokumentácie predloženej Slovinskom by sa celé územie Slovinska malo uznať za členský štát úradne bez výskytu bovinnej tuberkulózy.
(12)
Rozhodnutie 2003/467/ES by sa preto malo zodpovedajúcim spôsobom zmeniť a doplniť.
(13)
Opatrenia ustanovené v tomto rozhodnutí sú v súlade so stanoviskom Stáleho výboru pre potravinový reťazec a zdravie zvierat,
PRIJALA TOTO ROZHODNUTIE:
Článok 1
Prílohy I, II a III k rozhodnutiu 2003/467/ES sa menia a dopĺňajú v súlade s prílohou k tomuto rozhodnutiu.
Článok 2
Toto rozhodnutie je adresované členským štátom.
V Bruseli 23. apríla 2009